钦定古今图书集成/明伦汇编/闺媛典/第119卷 > 韩觊妻于氏
## 钦定古今图书集成/明伦汇编/闺媛典/第119卷 > 韩觊妻于氏

按《隋书列女传》：“韩觊妻者，洛阳于氏女也。字茂德，父
实，周大左辅。于氏年十四，适于觊。虽生长膏腴，家门
鼎盛，而动遵礼度，躬自俭约，宗党敬之。年十八，觊从
军战殁，于氏哀毁骨立，恸感行路，每至朝夕奠祭，皆
手自捧持。及免丧，其父以其年少无子，将嫁之，誓无
异志。复令家人敦喻，于氏昼夜涕泣，截发自誓。其父”
喟然伤感，遂不夺其志焉。因养夫之孽子世隆为嗣，
身自抚育，爱同己生，训导有方，卒能成立。自孀居已
后，唯时或归宁。至于亲族之家，绝不来往。有尊卑就
省谒者送迎皆不出户庭，蔬食布衣，不听声乐，以此
终身。高祖闻而嘉叹，下诏褒美，表其门闾，长安中号
为“节妇。”终于家，年七十二。